Tarybos sprendimas
1993 m. gruodžio 2 d.
dėl Monrealio protokolo dėl ozono sluoksnį ardančių medžiagų pataisos sudarymo
(94/68/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 130s straipsnio 1 dalį, siejant su 228 straipsnio 3 dalies pirma pastraipa,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Bendrija, atsižvelgdama į savo atsakomybę už aplinkos apsaugą, Sprendimu 88/540/EEB [4] tapo Vienos konvencijos dėl ozono sluoksnio apsaugos ir Monrealio protokolo dėl ozono sluoksnį ardančių medžiagų šalimi, ir Sprendimu 91/690/EEB [5] patvirtino pirmąją minėto Protokolo pataisą,
kadangi naujausių mokslinių tyrimų duomenimis, tinkamai ozono sluoksnio apsaugai užtikrinti reikia aukštesnio chlorfluorangliavandenilių, halonų, anglies tetrachloridų ir 1,1,1-trichloretano kontrolės lygio negu numatyta Monrealio protokolu su 1990 m. pataisa; kadangi tie patys duomenys rodo, kad papildomos kontrolės reikėtų metilbromidui, hidrobromfluorangliavandeniliams ir hidrochlorfluorangliavandeniliams;
kadangi 1992 m. lapkričio mėn. Kopenhagoje buvo priimta Monrealio protokolo antroji pataisa ir pakeitimai, įgyvendinantys šią kontrolę, ir reikia patvirtinti tiktai pataisą; kadangi tuo tikslu Bendrija turėtų patvirtinti minėtą pataisą;
kadangi Bendrijai ir visoms valstybės narėms ypač svarbu patvirtinti Monrealio protokolo antrąją pataisą, nes kai kurios jos nuostatos gali būti įgyvendintos tiktai tuomet, jei jas patvirtintų Bendrija ir visos valstybės narės;
kadangi siekiant tinkamai vykdyti visus pagal antrąją pataisą numatytus įpareigojimus, reikia, kad ją patvirtintų visos valstybės narės,
PRIĖMĖ ŠĮ SPRENDIMĄ:
1 straipsnis
Bendrijos vardu patvirtinama Monrealio protokolo dėl ozono sluoksnį ardančių medžiagų antroji pataisa.
Šios pataisos tekstas pridedamas prie šio sprendimo.
2 straipsnis
Pagal Vienos konvencijos 13 straipsnį, siejant su Monrealio protokolo antrosios pataisos 3 straipsniu, Tarybos pirmininkas Bendrijos vardu deponuoja šios antrosios pataisos patvirtinimo aktą Jungtinių Tautų Generaliniam Sekretoriui.
3 straipsnis
Šis sprendimas skirtas valstybėms narėms.
Priimta Briuselyje, 1993 m. gruodžio 2 d.